CELEX: 52021PC0152
Language: lt
Date: 2021-03-31
Title: Pasiūlymas TARYBOS ĮGYVENDINIMO SPRENDIMAS kuriuo Kroatijai leidžiama pagal Direktyvos 2003/96/EB 19 straipsnį taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą

EUROPOS KOMISIJA
            Briuselis, 2021 03 31
            COM(2021) 152 final
            2021/0075(NLE)
            Pasiūlymas
            TARYBOS ĮGYVENDINIMO SPRENDIMAS 
            kuriuo Kroatijai leidžiama pagal Direktyvos 2003/96/EB 19 straipsnį taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Sąjungos energinių produktų ir elektros energijos apmokestinimas reglamentuojamas 2003 m. spalio 27 d. Tarybos direktyva 2003/96/EB, pakeičiančia Bendrijos energetikos produktų ir elektros energijos mokesčių struktūrą
                     1
                   (toliau – Energijos mokesčių direktyva arba Direktyva).
               
               
                  Pagal Direktyvos 19 straipsnio 1 dalį, be Direktyvoje, ypač 5, 15 ir 17 straipsniuose, išdėstytų nuostatų, Taryba, remdamasi Komisijos pasiūlymu, gali vieningai leisti bet kuriai valstybei narei toliau atleisti nuo mokesčių ar juos sumažinti remiantis konkrečios politikos sumetimais.
               
               
                  2014 m. gruodžio 16 d. Tarybos įgyvendinimo sprendimu 2014/921/ES
                     2
                   Kroatijai jau buvo leista pagal Direktyvos 2003/96/EB 19 straipsnį taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą.
               
               
                  Atsižvelgiant į tai, kad dabartinė nukrypti leidžianti priemonė baigė galioti 2020 m. gruodžio 19 d., šio pasiūlymo tikslas – Kroatijos prašymu pratęsti to leidimo galiojimą. Šio atleidimo nuo mokesčių tikslas – sumažinti juridinių asmenų, registruotų vykdyti išminavimo veiklą, išlaidas ir taip paspartinti šią veiklą ir prisidėti prie humanitarinio išminavimo politikos įgyvendinimo Kroatijoje.
               
               
                  Išminavimo veikla vykdoma pagal 1998 m. tarptautinę Konvenciją dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo (Otavos konvencija), 2018 m. Osle pasirašytą tarptautinę Konvenciją dėl kasetinių šaudmenų, kuria draudžiama naudoti, gaminti, perduoti ir sandėliuoti kasetinių šaudmenų atsargas ir nustatoma bendradarbiavimo ir pagalbos sistema siekiant užtikrinti užminuotų teritorijų išminavimą, ir Kroatijos kovos su minomis įstatymą (OG 110/15, 118/18 ir 98/19).
               
               
                  2018 m. Kroatijos Respublika pagal Otavos konvencijos 5 straipsnį pateikė antrą prašymą pratęsti išminavimo terminą. Prašymas buvo patenkintas septynioliktajame konvencijos šalių susitikime. Šiuo metu nustatytas naujas išminavimo darbų užbaigimo terminas – 2026 m. kovo 1 d.
               
               
                  Atsižvelgdamos į tai, kad išminavimo terminas pratęstas, 2020 m. rugsėjo 18 d. raštu Kroatijos valdžios institucijos informavo Komisiją apie ketinimą iki 2026 m. gruodžio 19 d. toliau taikyti atleidimą nuo mokesčių gazoliui, naudojamam eksploatuojant humanitarinio išminavimo įrangą. 2020 m. spalio 13 d. ir 2020 m. lapkričio 6 d. raštais buvo pateikta papildomos informacijos.
               
               
                  Kroatijos valdžios institucijų ketinimas – toliau taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą pagal Direktyvos 2003/96/EB 19 straipsnį.
               
               
                  Prašomos nukrypti leidžiančios priemonės galiojimo laikotarpis – nuo 2020 m. gruodžio 19 d. iki 2026 m. gruodžio 19 d.: dabartinės nukrypti leidžiančios priemonės laikotarpis pratęsiamas ir yra ilgiausias Energijos mokesčių direktyvos 19 straipsnyje leidžiamas laikotarpis.
               
               
                  Priemonės, kurią taikys Kroatija, tikslas – paskatinti greitesnį įtariamų minų laukų išminavimą ir žemės ūkio paskirties žemės ir miškų išvalymą, kad jie vėl taptų tinkami ekonominei veiklai. Be to, tikimasi, kad priemonė iškart teigiamai paveiks žmonių gyvenimą ir sveikatą minomis ir nesprogusiais sprogmenimis užterštose vietovėse.
               
               
                  Ši priemonė – atleidimas nuo akcizo už gazolį, naudojamą eksploatuojant humanitarinio išminavimo įrangą minomis užterštose teritorijose, atleidžiant nuo akcizo tik juridinius asmenis, registruotus atlikti išminavimą. Ši priemonė įgyvendinama grąžinant akcizus. Įranga, kuriai bus naudojamas akcizais neapmokestinamas gazolis, bus klasifikuojama pagal savo paskirtį, darbo prietaisus ir eksploatavimo būdą. Kompetentingi Kroatijos kovos su minomis centro (toliau – HCR) skyriai prižiūrės ir registruos, kaip yra eksploatuojama įranga. Kiekvienam įrenginiui bus naudojama speciali forma, kurioje kiekvieną dieną bus registruojama eksploatavimo trukmė, rezultatai ir kuro sąnaudos. Pasibaigus projektui, išminavimo veiklos vykdytojas pateiks su konkrečioje vietovėje naudota įranga susijusią akcizo grąžinimo formą ir kiekvieno įrenginio žurnalą. Laikydamasi bendro įsipareigojimo stebėti akcizų teisės aktų įgyvendinimą, Finansų ministerijos mokesčių administracija, remdamasi informacija apie išminavimo vietą, sistemingai tikrins išminavimo įrangos kuro sunaudojimą.
               
               
                  Remiantis Kroatijos valdžios institucijų perduotais duomenimis, Kroatijoje yra 44 juridiniai asmenys, kuriems suteikta teisė atlikti humanitarinį išminavimą ir kurie šiam tikslui naudoja 43 įrenginius. Tačiau tai nereiškia, kad priemonė gali būti taikoma tik šiems patvirtintiems veiklos vykdytojams – ji bus taikoma kiekvienam ateityje naujai patvirtintam veiklos vykdytojui ir išminavimo įrangai, kuri gali būti naudojama šiuo tikslu. Kroatijos kovos su minomis centras patvirtina ir registruoja visą naują minų šalinimo įrangą, ketinamą naudoti vykdant humanitarinį išminavimą.
               
            
            
               Jei ši priemonė nebus taikoma, išminavimo įrangą naudojantys veiklos vykdytojai, kuriems suteikta teisė atlikti išminavimo operacijas Kroatijos teritorijoje, turės mokėti 3 060 HRK už 100 litrų (apytiksliai 404 EUR remiantis 2020 m. spalio 1 d. keitimo kursu 1 EUR= 7,5630 HRK) nacionalinį akcizą už variklių kurui naudojamą gazolį; šis akcizas taikomas gazoliui, kai jis naudojamas kaip variklių kuras, taip pat stacionariniuose varikliuose, sunkiasvorėse mašinose ir transporto priemonėse, skirtose naudoti ne valstybiniuose keliuose (Energijos mokesčių direktyvos 8 straipsnio 2 dalies b, c ir d punktai). Jei veiklos vykdytojai būtų ribotą laikotarpį atleidžiami nuo mokesčių, jie galėtų sumažinti savo išminavimo veiklos sąnaudas tam tikrą laikotarpį, o tai juos paskatintų aktyviau vykdyti veiklą priemonės taikymo laikotarpiu. Tai paspartins išminavimo procesą. Priemonės naudos gavėjai yra juridiniai asmenys, kuriems pagal Kovos su minomis įstatymą (OG 110/15, 118/18 ir 98/19) išduotas Vidaus reikalų ministerijos leidimas vykdyti išminavimo operacijas ir kurie turi įrangą, patvirtintą pagal Potvarkį dėl techninių reikalavimų ir įrangos, naudojamos humanitarinio išminavimo operacijose, atitikties vertinimo (OG 53/07, 39/11 ir 57/13).
            
            
               
                  Kroatija paprašė, kad leidimas galiotų iki 2026 m. gruodžio 19 d. (nuo 2020 m. gruodžio 19 d.), nenutraukiant dabartinės nukrypti leidžiančios priemonės galiojimo ilgiausiu direktyvos 19 straipsnio 2 dalyje nurodytu laikotarpiu.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Pramoniniams ir komerciniams tikslams naudojamo gazolio apmokestinimas reglamentuojamas Direktyva 2003/96/EB, visų pirma jos 8 straipsniu. 5, 15 ir 17 straipsniuose valstybėms narėms numatyta galimybė tam tikrais gazolio naudojimo atvejais taikyti diferencijuotas apmokestinimo priemones, įskaitant atleidimą nuo mokesčių ar jų sumažinimą. Tačiau pačiose nuostatose nenumatytas gazolio, naudojamo eksploatuojant humanitarinio išminavimo įrangą, neapmokestinimas.
               
            
         
         
            
               Energijos mokesčių direktyvos nuostatos
            
            
               
                  Priemonės vertinimas pagal Direktyvos 2003/96/EB 19 straipsnį
               
               
                  Direktyvos 19 straipsnio 1 dalies pirmoje pastraipoje nustatyta: 
               
               
                  „Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.“
               
               
                  Galimybė nustatyti palankesnę gazolio, naudojamo eksploatuojant humanitarinio išminavimo įrangą, apmokestinimo tvarką gali būti numatyta pagal Direktyvos 19 straipsnį, nes jo paskirtis – leisti valstybėms narėms toliau atleisti nuo mokesčių ar juos sumažinti remiantis konkrečios politikos sumetimais. 
               
               
                  Kroatija paprašė, kad priemonė būtų taikoma ilgiausiu pagal 19 straipsnio 2 dalį leistinu laikotarpiu – šešerius metus. Šis laikotarpis atitinka Kroatijos tarptautinius įsipareigojimus užbaigti išminavimo operacijas.
               
               
                  Vis dėlto nukrypti leidžianti priemonė neturėtų trukdyti būsimiems esamos teisinės sistemos pakeitimams, taip pat turėtų būti atsižvelgta į būsimą Energijos mokesčių direktyvos peržiūrą ir į tai, kad Taryba gali priimti teisės aktą, grindžiamą Komisijos pasiūlymu iš dalies pakeisti Energijos mokesčių direktyvą. Ši peržiūra grindžiama Energijos mokesčių direktyvos
                     3
                   vertinimu ir 2019 m. lapkričio 28 d. Tarybos išvadomis dėl ES energijos mokesčių sistemos
                     4
                  . Išvadose Taryba paprašė Komisijos išnagrinėti ir įvertinti galimus variantus, kad pasiūlymas dėl Energijos mokesčių direktyvos peržiūros būtų paskelbtas tinkamu laiku, ir paragino Komisiją itin daug dėmesio skirti Direktyvos taikymo sričiai, minimalioms normoms ir mokesčių sumažinimui ar atleidimui nuo jų konkrečiomis aplinkybėmis. 
               
            
            
               Nors šiomis aplinkybėmis atrodo tikslinga suteikti leidimą prašomam laikotarpiui, nukrypti leidžiančios nuostatos galiojimas turėtų priklausyti nuo šią sritį reglamentuojančių bendrųjų nuostatų įsigaliojimo iki 2026 m. gruodžio 19 d.
            
            
            
               
                  Valstybės pagalbos taisyklės
               
               
                  Kroatijos valdžios institucijos numato taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą, grąžindamos visą akcizą kiekvienam registruotam išminavimo veiklos vykdytojui. Kroatijos valdžios institucijos teigia, kad priemonė nėra valstybės pagalba. Šiuo pasiūlymu nedaromas poveikis jokiam pagal valstybės pagalbos taisykles atliekamam priemonės vertinimui. Be to, pasiūlymu dėl Tarybos įgyvendinimo sprendimo nepanaikinama valstybės narės pareiga užtikrinti atitiktį valstybės pagalbos taisyklėms.
               
            
            
               •Suderinamumas su kitomis Sąjungos politikos sritimis
            
            
               
                  Sveikatos ir aplinkos politika
               
               
                  Prašoma priemonė daugiausiai susijusi su ES sveikatos ir aplinkos politika, nes ši priemonė padės greičiau sumažinti Kroatijos Respublikos minomis užterštų vietovių, keliančių grėsmę žmonių, naminių ir laukinių gyvūnų gyvybei ir sveikatai, skaičių. Šia priemone siekiama regioninio ir sektorinio pobūdžio tikslų, nes išminuotinos teritorijos yra išsidėsčiusios skirtinguose Kroatijos Respublikos regionuose, o su šia priemone susiję žemės ūkio ir miškininkystės sektoriai. Priemonės taikymas turi tiesioginį teigiamą poveikį žmonių gyvybės ir sveikatos apsaugai teritorijose, užterštose minomis ir nesprogusiais sprogmenimis.
               
               
                  Transporto politika
               
               
                  Priemonė taikoma tik gazoliui, naudojamam patvirtintoje specialiosios paskirties įrangoje, kuri yra sukurta ir pagaminta konkrečiai užminuotoms vietovėms valyti ir kuri bus naudojama tik Kroatijos Respublikos minomis užterštose vietovėse. Taip pat reikėtų paminėti, kad šios įrangos negalima naudoti jokios rūšies transportavimui viešaisiais keliais vykdyti.
               
               
                  Vidaus rinka ir sąžininga konkurencija
               
               
                  Be to, atsižvelgiant į nurodytas aplinkybes, priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu. Visų pirma, taip yra dėl to, kad taikant šią priemonę nebus suteikiamas pranašumas tam tikroms įmonėms, nes ji bus taikoma visoms įmonėms, dalyvaujančioms Kroatijoje vykdant humanitarinį išminavimą. Atitinkamai todėl, kad priemonė yra specifinio pobūdžio, ir todėl, kad ji taikoma tik Kroatijos Respublikos minomis užterštose vietovėse, ji neturės poveikio ES vidaus prekybai.
               
               
                  Taigi, gali būti daroma išvada, kad priemonė atitinka Sąjungos sveikatos, aplinkos, transporto ir konkurencijos politikos nuostatas.
               
               
                  Atsižvelgiant į laikotarpį, kuriam siūloma pratęsti leidimą taikyti atleidimą nuo mokesčio, mažai tikėtina, kad pirmesnėse pastraipose išdėstyta analizė pasikeistų iki priemonės galiojimo pabaigos.
               
            
         
         
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Tarybos direktyvos 2003/96/EB 19 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Netiesioginio apmokestinimo sritis, kuriai taikomas SESV 113 straipsnis, pati savaime nepriklauso išimtinei Europos Sąjungos kompetencijai, kaip apibrėžta SESV 3 straipsnyje.
               
               
                  Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija, vadovaujantis minėta nuostata, leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas. Bet kuriuo atveju, kadangi šis aktas nėra teisėkūros procedūra priimamo akto projektas, jo pagal Sutarčių protokolą Nr. 2 nereikia perduoti nacionaliniams parlamentams peržiūrėti, ar jis atitinka subsidiarumo principą.
               
            
            
               •Proporcingumo principas
            
            
               
                  Pasiūlymas atitinka proporcingumo principą. Neapmokestinimu neviršijama to, kas būtina nurodytam tikslui pasiekti.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas. Direktyvos 2003/96/EB 19 straipsnyje numatyta tik ši priemonė.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Priemonei įgyvendinti galiojančių teisės aktų vertinimo atlikti nereikia.
               
            
            
               •Konsultacijos su suinteresuotosiomis šalimis
            
            
               
                  Šis pasiūlymas pagrįstas Kroatijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė
               
            
            
               •Poveikio vertinimas
            
            
               
                  Šis pasiūlymas yra susijęs su leidimo suteikimu vienai valstybei narei jos pačios prašymu, tad jo poveikio vertinimas nereikalingas.
               
               
                  Kroatijos Respublikoje – 8 apskrityse, 50 miestų ir savivaldybių – yra likę 295,9 km² teritorijos, kurioje, kaip įtariama, yra minų. Į šias teritorijas draudžiama įvažiuoti ir jose judėti.
               
            
         
         
            
               
                  Dabartines išminavimo operacijas atlieka 617 išminuotojų, išminavimo vietos vadovų ir pagalbinių darbuotojų, kuriuos įdarbino 44 juridiniai asmenys, kuriems suteikta teisė atlikti išminavimo operacijas. Išminavimo operacijoms atlikti naudojami 43 specialiai sukurti išminavimo įrenginiai.
               
               
                  Iš Kroatijos pateiktos informacijos matyti, kad priemonės poveikis mokestinėms pajamoms – ribotas. Kroatijos valdžios institucijų vertinimu, bendros mokesčių išlaidos pagal priemonę sudarys 3 199 475 HRK (maždaug 423 043 EUR) per visą šešerių metų priemonės taikymo laikotarpį.
               
               
                  Kroatija tikisi, kad priemonė turės teigiamą poveikį sėkmingam išminavimo operacijų užbaigimui laiku, nes sumažės išminavimo veikloje dalyvaujančių ekonominės veiklos vykdytojų veiklos sąnaudos.
               
            
            
               •Reglamentavimo tinkamumas ir supaprastinimas
            
            
               
                  Šia priemone supaprastinimas neatliekamas. Priemonė priimama Kroatijai pateikus prašymą ir yra skirta tik šiai valstybei narei.
               
            
            
               •Pagrindinės teisės
            
            
               
                  Ši priemonė pagrindinėms teisėms įtakos neturi.
               
            
            
               4.POVEIKIS BIUDŽETUI
            
            
               
                  Šia priemone nesukuriama jokios finansinės ir administracinės naštos Sąjungai. Todėl pasiūlymas neturi poveikio Sąjungos biudžetui.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Įgyvendinimo planas nebūtinas. Šis pasiūlymas yra susijęs su leidimo taikyti atleidimą nuo mokesčių suteikimu vienai valstybei narei jos pačios prašymu. Leidimas suteikiamas ribotam laikotarpiui iki 2026 m. gruodžio 19 d. Priemonė gali būti vertinama, jeigu pasibaigus galiojimo laikotarpiui bus pateiktas prašymas pratęsti jos galiojimą.
               
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               
                  1 straipsnyje nustatoma, kad Kroatijai bus leidžiama pagal Direktyvos 2003/96/EB 19 straipsnį taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą.
               
               
                  2 straipsnyje nustatoma, kad, Kroatijai paprašius, leidimas suteikiamas nuo 2020 m. gruodžio 19 d., nepertraukiant dabartinio Tarybos įgyvendinimo sprendimo 2014/921/ES galiojimo, iki 2026 m. gruodžio 19 d. ilgiausiam pagal Direktyvą leidžiamam šešerių metų laikotarpiui.
               
            
            
               2021/0075 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
         
         
            
               kuriuo Kroatijai leidžiama pagal Direktyvos 2003/96/EB 19 straipsnį taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  5
               , ypač į jos 19 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo sprendimu 2014/921/ES
                  6
                Kroatijai pagal Direktyvos 2003/96/EB 19 straipsnį buvo leista iki 2020 m. gruodžio 19 d. taikyti atleidimą nuo mokesčių gazoliui, naudojamam eksploatuojant humanitarinio išminavimo įrangą;
            
            
               (2)2020 m. rugsėjo 18 d. Kroatijos paprašė leidimo toliau taikyti atleidimą nuo mokesčių gazoliui, naudojamam eksploatuojant humanitarinio išminavimo įrangą nuo 2020 m. gruodžio 19 d. iki 2026 m. gruodžio 19 d. Komisijos prašymu 2020 m. spalio 13 d. ir 2020 m. lapkričio 6 d. Kroatija pateikė papildomos informacijos savo prašymui pagrįsti;
            
            
               (3)ketindama taikyti atleidimą nuo mokesčių, Kroatija siekia pagreitinti likusių minomis užterštų vietovių įvairiuose regionuose išminavimą. Ši priemonė iškart turėtų teigiamą poveikį žmonių gyvenimui ir sveikatai tuose regionuose;
            
            
               (4)priemonė turėtų būti taikoma tik patvirtintai specialiosios paskirties įrangai, kuri buvo sukurta ir pagaminta konkrečiai užminuotoms vietovėms valyti;
            
            
               (5)priemonę turėtų būti leista taikyti tik minomis užterštose vietovėse Kroatijos teritorijoje;
            
            
               (6)priemonė turėtų būti taikoma visiems humanitarinio išminavimo Kroatijoje veiklos vykdytojams; pranašumas neturėtų būti suteikiamas jokiam konkrečiam šioje veikloje dalyvaujančiam veiklos vykdytojui;
            
            
               (7)priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu ir atitinka Sąjungos sveikatos, aplinkos, energetikos ir transporto politikos nuostatas;
            
            
               (8)kiekvieno pagal Direktyvos 2003/96/EB 19 straipsnio 1 dalį suteikiamo leidimo galiojimo laikotarpis turi būti griežtai apribotas. Kad susiję ekonominės veiklos vykdytojai galėtų būti tikri, jog jie galės užbaigti užterštų vietovių išminavimo procesą ir turės tam pakankamai laiko, tinkama suteikti leidimą šešerių metų laikotarpiui;
            
            
               (9)siekiant suteikti teisinio tikrumo ekonominės veiklos vykdytojams, dalyvaujantiems išminavimo operacijose, ir išvengti galimo administracinės naštos padidėjimo dėl taikytino mokesčio tarifo pakeitimų, Kroatija turėtų galėti taikyti atleidimą nuo mokesčių gazoliui, naudojamam eksploatuojant humanitarinio išminavimo įrangą be pertrūkio. Todėl prašomas leidimas turėtų būti suteiktas nuo 2020 m. gruodžio 19 d., kad būtų toliau sklandžiai taikoma ankstesnė Įgyvendinimo sprendimu 2014/921/ES nustatyta tvarka;
            
            
               (10)šis sprendimas neturi poveikio su valstybės pagalba susijusių Sąjungos taisyklių taikymui,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Kroatijai leidžiama taikyti atleidimą nuo mokesčio gazoliui, naudojamam eksploatuojant humanitarinio išminavimo įrangą jos teritorijoje. Priemonė taikoma tik patvirtintai specialiosios paskirties įrangai, kuri sukurta ir pagaminta konkrečiai užminuotoms teritorijoms valyti.
            
            
               2 straipsnis
            
         
         
            
               Šis sprendimas taikomas nuo 2020 m. gruodžio 19 d. iki 2026 m. gruodžio 19 d.
            
            
               Tačiau jeigu Taryba, remdamasi Sutarties dėl Europos Sąjungos veikimo 113 straipsniu ar bet kuria kita susijusia nuostata, nustato bendrąsias taisykles dėl humanitariniam išminavimui taikomų mokesčių lengvatų, šis sprendimas nebetaikomas nuo tos dienos, kurią pradedamos taikyti minėtos bendrosios taisyklės.
            
            
            
               3 straipsnis
            
            
               Šis sprendimas skirtas Kroatijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 283, 2003 10 31, p. 51–70.
               
               
                  
                     (2)
                  
                        OL L 363, 2014 12 18, p. 50–51.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        2019 m. lapkričio 28 d. Tarybos išvados, 14608/19, FISC 458. 
               
               
                  
                     (5)
                  
                        OL L 283, 2003 10 31, p. 51.
               
               
                  
                     (6)
                  
                        2014 m. gruodžio 16 d. Tarybos įgyvendinimo sprendimas 2014/921/ES, kuriuo Kroatijai leidžiama pagal Direktyvos 2003/96/EB 19 straipsnį taikyti atleidimą nuo mokesčių gazoliui, naudojamam eksploatuojant humanitarinio išminavimo įrangą (OL L 363, 2014 12 18, p. 150).